Predkladacia správa
 
Návrh zákona, ktorým sa mení a dopĺňa zákon č. 15/2005 Z.z. o ochrane druhov voľne žijúcich živočíchov a voľne rastúcich rastlín reguláciou obchodu s nimi a o zmene a doplnení niektorých zákonov a ktorým sa mení a dopĺňa zákon č. 199/2004 Z. z. Colný zákon a o zmene a doplnení niektorých zákonov v znení zákona č. 652/2004 Z. z. (ďalej len „zákon“) predkladá Ministerstvo životného prostredia Slovenskej republiky na rokovanie vlády Slovenskej republiky na základe Plánu legislatívnych úloh vlády Slovenskej republiky na rok 2006.

Účelom predkladaného návrhu zákona je zmena niektorých ustanovení zákona z dôvodov vyplývajúcich z aplikačnej praxe orgánov štátnej správy, najmä v oblasti preukazovania pôvodu, spôsobu nadobudnutia a registrácie exemplárov. Prax si vyžiadala aj zmeny týkajúce sa sankcií za porušenie zákona, ochranného opatrenia zhabanie exemplára a zmeny v ustanoveniach týkajúcich sa správy majetku štátu.

Snahou návrhu zákona je aj odstránenie nezrovnalostí, ktoré vznikli v legislatívnom procese a presnejšia formulácia povinností daných zákonom.

Návrhom zákona sa novelizuje aj colný zákon, pričom účelom navrhovanej novelizácie colného zákona je jeho  zosúladenie so zákonom č. 15/2005 Z. z. a navrhovanou novelou v oblasti správy majetku štátu a pri prepadnutí a zhabaní tovaru alebo veci s cieľom predísť nezrovnalostiam pri aplikácii obidvoch zákonov.

Zákon bol dňa 20. februára 2006 prerokovaní Legislatívnou radou vlády Slovenskej republiky a na rokovanie vlády Slovenskej republiky sa predkladá po zapracovaní pripomienok vznesených Legislatívnou radou vlády Slovenskej republiky.

Navrhovaná právna úprava nebude mať vplyv na štátny rozpočet, rozpočty obcí ani na rozpočty vyšších územných celkov.